DA Den Europæiske Unions Tidende L 201/49

KOMMISSIONENS FORORDNING (EU) Nr. 718/2013

af 25. juli 2013

om ændring af forordning (EF) nr. 608/2004 om mærkning af fødevarer eller fødevareingredienser tilsat phytosteroler, phytosterolestere, phytostanoler og/eller phytostanolestere

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler (1), særlig artikel 4, stk. 3, og

ud fra følgende betragtninger:

(1) Efter Den Videnskabelige Komité for Levnedsmidlers udtalelse af 26. september 2002 (2) og for at sikre en passende forbrugeroplysning ved indkøb af fødevarer og fødevareingredienser tilsat phytosteroler, phytosterolestere, phytostanoler og phytostanolestere indeholder Kommissionens forordning (EF) nr. 608/2004 af 31. marts 2004 om mærkning af fødevarer eller fødevareingredienser tilsat phytosteroler, phytosterolestere, phytostanoler og/eller phytostanolestere (3) bestemmelser om obligatoriske oplysninger ud over dem, der er opført i artikel 3 i direktiv 2000/13/EF om mærkning af sådanne levnedsmidler.

(2) I henhold til forordning (EF) nr. 608/2004 skal mærkningen af sådanne fødevarer og fødevareingredienser bl.a. indeholde en erklæring om, at produktet udelukkende er beregnet til personer, der ønsker at sænke kolesterolindholdet i blodet. Formålet med denne obligatoriske erklæring er at sikre, at produktet når ud til sin målgruppe, og dermed undgå unødigt forbrug af andre end målgruppen.

(3) Frivillig angivelse af ernærings- eller sundhedsanprisninger på fødevarers etiketter er reguleret ved Europa-Parlamentets og Rådets forordning (EF) nr. 1924/2006 af 20. december 2006 om ernærings- og sundhedsanprisninger af fødevarer (4). I overensstemmelse hermed har Kommissionens forordning (EF) nr. 983/2009 af 21. oktober 2009 om henholdsvis godkendelse og afvisning af visse sundhedsanprisninger af fødevarer, der henviser til en reduceret risiko for sygdom og til børns udvikling og sundhed (5), Kommissionens forordning (EU) nr. 384/2010 af 5. maj 2010 om henholdsvis godkendelse og afvisning af visse sundhedsanprisninger af fødevarer, der henviser til en reduceret risiko for sygdom og til børns udvikling og sundhed (6) og Kommissionens forordning (EU) nr. 432/2012 af 16. maj 2012 om fastlæggelse af en liste over andre tilladte sundhedsanprisninger af fødevarer end dem, der henviser til en reduceret risiko for sygdom og til børns udvikling og sundhed (7) tilladt sundhedsanprisninger vedrørende reduktion af kolesterolindholdet i blodet og vedligeholdelse af et normalt niveau i forbindelse med fødevarer, der indeholder plantesteroler og plantestanoler, på visse anvendelsesbetingelser.

(4) I henhold til forordning (EF) nr. 983/2009 var følgende sundhedsanprisninger tilladt på visse anvendelsesbetingelser: »Plantesteroler har vist sig at sænke/reducere kolesterolindholdet i blodet. Et højt kolesteroltal er en risikofaktor i forhold til udvikling af koronar hjertesygdom« og »Plantestanolestere har vist sig at sænke/reducere kolesterolindholdet i blodet. Et højt kolesteroltal er en risikofaktor i forhold til udvikling af koronar hjertesygdom«.

(5) I henhold til forordning (EU) nr. 384/2010 var følgende sundhedsanprisning tilladt på visse anvendelsesbetingelser: »Plantesteroler og plantestanolestere har vist sig at sænke/reducere kolesterolindholdet i blodet. Et højt kolesteroltal er en risikofaktor i forhold til udvikling af koronar hjertesygdom.«

(6) I henhold til forordning (EU) nr. 432/2012 var følgende sundhedsanprisning tilladt på visse anvendelsesbetingelser: »Plantesteroler/plantestanoler bidrager til at vedligeholde et normalt kolesterolniveau i blodet«.

(7) Ordlyden i de tilladte sundhedsanprisninger sammenholdt med den obligatoriske erklæring i forbindelse med målgruppen i forordning (EF) nr. 608/2004 kunne potentielt føre til, at forbrugere, som ikke har behov for at regulere deres kolesterolniveau i blodet, bruger produktet. Med henblik på at sikre sammenhæng i oplysningerne i mærkningen af fødevarer og fødevareingredienser tilsat phytosteroler, phytosterolestere, phytostanoler og/eller phytostanolestere bør den obligatoriske erklæring i forordning (EF) nr. 608/2004 derfor ændres, så ordlyden fyldestgørende tjener det oplysningsformål, med hvilket den oprindelig blev indført.

(8) For at sætte lederne af fødevarevirksomheder i stand til at tilpasse mærkningen af deres produkter til de krav, der indføres med denne forordning, er det vigtigt at fastsætte en passende overgangsperiode for anvendelsen af denne forordning.

(9) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne —

VEDTAGET DENNE FORORDNING:

Artikel 1

Ændring af forordning (EF) nr. 608/2004

Artikel 2, nr. 3), i forordning (EF) nr. 608/2004 affattes således:

»3) Der skal være en erklæring om, at produktet ikke er beregnet til personer, der ikke har behov for at regulere kolesterolindholdet i blodet.«

Artikel 2

Overgangsforanstaltninger

Fødevarer og fødevareingredienser tilsat phytosteroler, phytosterolestere, phytostanoler og/eller phytostanolestere, der er bragt i omsætning eller mærket inden den 15. februar 2014, og som ikke opfylder denne forordnings krav, kan markedsføres, indtil fødevarelagrene er opbrugt.

Artikel 3

Ikrafttrædelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 25. juli 2013. På Kommissionens vegne José Manuel BARROSO Formand

(1) EFT L 109 af 6.5.2000, s. 29.

(2) Udtalelse fra Den Videnskabelige Komité for Levnedsmidler: »General view on the long-term effects of the intake of elevated levels of phytosterols from multiple dietary sources«.

(3) EUT L 97 af 1.4.2004, s. 44.

(4) EUT L 404 af 30.12.2006, s. 9.

(5) EUT L 277 af 22.10.2009, s. 3.

(6) EUT L 113 af 6.5.2010, s. 6.

(7) EUT L 136 af 25.5.2012, s. 1.